România oferă un nou pachet de ajutor Republicii Moldova
Premierul Marcel Ciolacu a anunțat joi că a fost adoptat un nou pachet de ajutor pentru Republica Moldova, ce constă în continuarea exportului de energie și în educație.
„O decizie majoră vizează noul pachet de ajutor pentru Republica Moldova, adoptat prin ordonanță de urgență. În primul rând, continuăm exportul de energie, măsură esențială pentru supraviețuirea economică a fraților noștri. Astfel, planul Rusiei de a îngenunchea Republica Moldova folosind arma energiei a eșuat”, a susținut premierul Marcel Ciolacu la începutul ședinței.
Astfel, Guvernul aprobat OUG pentru modificarea OUG 27/2022 privind măsurile aplicabile clienților finali din piața de energie electrică și gaze naturale în perioada 1 aprilie 2022 – 31 martie 2023, precum și pentru modificarea și completarea unor acte normative din domeniul energiei.
Ciolacu susține, de asemenea, că România va oferi sprijin Moldovei și în ceea ce privește educația, „ca parte a acordului nostru bilateral”.